Zengakuren
Zengakuren, japansk studentersammenslutning, grundlagt i 1948 som studenterafdeling i Japans kommunistiske parti. I 1958 blev ledelsen overtaget af en gruppe, der var modstandere af partilinjen. Det blev begyndelsen til det nye venstre i Japan, og ledelsen stod i spidsen for modstanden mod den amerikansk-japanske sikkerhedsaftale i 1960. Zengakuren blev splittet i flere fraktioner og foreninger, som bekrigede hinanden under studenteroprøret i 1968-69. Siden er sammenslutningen blevet en almindelig studenterorganisation.